**Gravgårdsforvaltningen i Rødøy**

Gravferdsloven med forskrift regulerer hvordan forvaltningen av gravgårder skal være. I samme lov finner vi bestemmelsene rundt feste av grav, herunder at alle gravsteder skal ha en ansvarlig fester.

Vi ønsker med dette å få informere litt om denne forvaltningen til dere som har noen nære som er gravlagt i Rødøy. Siden vi også er pålagt å føre gravregister hvor ansvarlig skal være registrert, håper vi at alle som har tilknytning til gravsteder i Rødøy blir med på en dugnad for å hjelpe oss med å skaffe ansvarlige til alle graver som vi ønsker å beholde!

Når noen gravlegges har avdøde rett til 20 år fritt gravsted, deretter kan det kreves inn festeavgift. Hvis pårørende ønsker å feste gravsted ved siden av nyåpnet kistegrav, må det betales festeavgift for denne graven fra første dag. Festeavgift i Rødøy er for tiden kr 100,- pr år, og festetiden er 10 år. Denne avgiften blir regulert jevnlig.

I Rødøy kommune har vi 11 gravgårder, dette er Rødøyvika, Rødøy vestre, Rødøy østre (rundt kirka), Tjongsfjorden nye, Tjongsfjorden gamle (Ner-Tjong), Telnes, Melfjordbotn, Sørfjorden nye (rundt kirka), Sørfjorden gamle, Gjerøy og Storselsøy.

For gravgårdene på Telnes, Gjerøy og Storselsøy har vi avtaler med lokale gravgårdsforeninger som tar seg av både sommervedlikehold og løpende vedlikehold. Andre steder prøver vi å få engasjert personer på korttidsavtaler for å ta sommervedlikehold.

Når det gjelder stell på gravstedet og inntil gravminnet er det de ansvarlige for gravstedet som har ansvaret for å utføre dette. Det er mulig for den ansvarlige å inngå stellavtale med kirkelig fellesråd, hvor man kan få ordnet med beplantning og vedlikehold gjennom en tidsperiode mot fastsatte gebyrer.

Alle gravsteder skal altså ha en ansvarlig fester som vi skal forholde oss til når det gjelder gravminner, stell og festeavgift.

Vi mangler veldig mange festere i Rødøy, dette gjelder spesielt på Telnes, Melfjordbotn og Gjerøy. Disse stedene blir prioritert fremover nå, for å få lagt dem inn i registret vårt og for å kunne sikre at de blir tatt vare på.

Vi vil prøve å få varslet pårørende med merking på gravsteder som ikke er festet, og håper at de som besøker gravgården kan varsle oss, eller pårørende, hvis de vet hvem som kan kontaktes for å få ansvarlige til merkede gravsteder.

Vi kommer også til å starte prosessen med å rydde bort gravminner på graver som ikke blir festet. Dette gjelder alle gravgårdene.

Vi ønsker at alle får en god opplevelse når de besøker gravgårdene våre i Rødøy, og håper alle vil være med å hjelpe til slik at vi kan ha gravgårder vi er stolte av!

Ha en super sommer!

Valborg

Kirkeverge

**Utdrag fra Gravferdsloven:**§ 1.*Grunnleggende bestemmelser*Gravlegging skal skje med respekt for avdødes religion eller livssyn.  
Gravlegging skal skje på offentlig gravplass eller på gravplass anlagt av registrert trossamfunn i henhold til tillatelse etter lov 13. juni 1969 nr 25 om trudomssamfunn og ymist anna.  
………..  
Gravplassene er soknets eiendom, med mindre annet følger av særskilt rettsgrunnlag. Soknene i en kommune kan i fellesskap eie gravplasser

§ 2.*Krav til gravplasser.*I hver kommune skal det være en eller flere gravplasser av slik størrelse at det til enhver tid er ledige graver for minst 3 pst av kommunens befolkning.

§ 3.*Kirkelig fellesråds og kommunens ansvar.*

Kirkelig fellesråd har ansvaret for at gravplasser og bygninger på gravplasser forvaltes med orden og verdighet og i samsvar med gjeldende bestemmelser. Utgifter til anlegg, drift og forvaltning av gravplasser utredes av kommunen etter budsjettforslag fra fellesrådet.

§ 7.*Åpning av grav og flytting av begravet.*

Kirkelig fellesråd tilviser og gir tillatelse til åpning av grav på gravplass.  
Avdødes legeme eller aske kan etter gravlegging ikke flyttes uten tillatelse fra kirkelig fellesråd. Tillatelse kan bare gis dersom sterke grunner taler for flytting og det er fastsatt hvor ny gravlegging skal finne sted. Kirkelig fellesråd kan sette vilkår for slik flytting.

§ 8.*Fredningstid for grav og gravplass.*

En grav kan nyttes til ny gravlegging når det har gått minst 20 år siden siste gravlegging og vedtektene for gravplassen ikke fastsetter en lengre fredningstid. Urne kan likevel nedsettes i kistegrav selv om fredningstiden etter første ledd ikke er utløpt.

§ 14.*Feste av grav.*

Kirkelig fellesråd kan inngå avtale om feste av grav etter nærmere regler og vilkår fastsatt i gravplassens vedtekter. For feste av grav kan det kreves avgift. Festerett til grav kan bare innehas av en person.  
Festetiden skal ikke være lengre enn 20 år. Et feste kan fornyes dersom graven er holdt i hevd og fornyelse ikke vil vanskeliggjøre en forsvarlig drift av gravplassen. Kirkelig fellesråd skal utstede festebrev og anmerke dette i gravregisteret.

§ 15.*Festerens rettigheter og plikter.*

Festeren har rett til å bestemme hvem som skal gravlegges i graven og forsyne graven med gravminne samt ellers rå over den, om ikke annet følger av gjeldende bestemmelser. Festeren har plikt til å holde graven i hevd.  
Dersom avdøde hadde festet egen grav, kan den som etter § 9 har rett til å sørge for gravferden, utøve de rettighetene som er nødvendig for å gjennomføre gravferden.

§ 16.*Overføring av feste.*

Et feste kan ikke overføres uten samtykke fra kirkelig fellesråd, og det kan ikke overføres mot noen form for vederlag.  
Når festeren dør, skal dødsboet gi kirkelig fellesråd melding om hvem festet ønskes overført til. Ved uenighet treffer fellesrådet avgjørelse.

§ 17.*Tiltak for å forebygge skade.*

Kirkelig fellesråd har rett til å treffe de tiltak vedrørende en festet grav som er nødvendige for å forebygge skade, eller som følger av gjeldende bestemmelser. Festeren skal om mulig varsles før tiltak settes i verk.

§ 18.*Opphør av feste.*

Et feste opphører når festetiden er ute.  
Når festet opphører, skal festeren om mulig gis anledning til å fjerne gravminne og lignende innretning fra gravplassen. Det som ikke er fjernet fra gravplassen innen seks måneder etter festets opphør, tilfaller gravplassen.

§ 19.*Regler om fri grav.*

Dersom det er en ansvarlig for graven, kan en fri grav forsynes med gravminne i samsvar med gjeldende bestemmelser. Den ansvarlige har plikt til å holde graven i hevd. Bestemmelsene i §§ 17 og 18 gjelder tilsvarende, men slik at den ansvarlige trer i stedet for festeren.  
En fri grav kan nyttes til ny gravlegging og festes når fredningstiden er ute.

§ 21.*Vedtekter og avgifter.*

Kirkelig fellesråd fastsetter vedtektene for gravplasser. Vedtektene skal godkjennes av bispedømmerådet.  
Avgifter for bruk av gravkapell, kremasjon og feste av grav fastsettes av kommunen etter forslag fra fellesrådet

**Utdrag fra gravferdsforskriften:**§ 16.*Fri grav og feste av grav*En fri grav kan ikke belegges med festeavgift i fredningstiden, jfr. gravferdsloven §§ 6 første ledd og 19 siste ledd. Ved gravlegging av askeurne i dette tidsrom, regnes ny fri gravperiode fra siste gravlegging.  
Den som er ansvarlig for fri grav skal gis anledning til å feste graven ved fredningstidens utløp.

§ 17.*Feste av gravsted*

Kistegraver kan festes sammen som ett gravsted. Feste av gravsted kan bare skje i forbindelse med dødsfall. Den graven som tas i bruk først i et gravsted, er fri grav i fredningstiden.

§ 19.*Gravregister*

I tillegg til gravkart etter § 4 skal det for hver gravplass foreligge et kronologisk register over alle gravlagte. Registret skal vise når og hvor de er gravlagt, hvem som er fester eller ansvarlig for frigrav, hvilke graver som er festet sammen og når feste utgår.  
Gravregister omfattes av lov av 14. april 2000 nr. 31 om behandling av personopplysninger (personopplysningsloven), og retten til innsyn i registret reguleres i lovens § 18. Opplysninger om anonyme gravlegginger og personlige forhold er undergitt taushetsplikt, og registerføreren skal avgi skriftlig taushetserklæring.

§ 20.*Merking av grav*

På fri grav som ikke er anonym grav og på festet grav og gravsted kan det plasseres gravminne. Med gravminne forstås minnesmerke med navn og data på den gravlagte. Det skal som regel bare plasseres ett gravminne på hvert gravsted.  
Andre minnesmerker enn gravminner kan bare plasseres på gravplass dersom bispedømmerådet gir samtykke til det.  
Fester av grav eller ansvarlig for fri grav er eier av vedkommende gravminne.

§ 24.*Sikring*

Stående gravminne i stein skal festes til fundament i stein med to 15 cm lange og 12 mm tykke rustfrie bolter.  
Fundament skal ha en form og en størrelse som sikrer at gravminnet står stabilt og skal i bunnen ha en anleggsflate som er dobbelt så bred som gravminnets tykkelse. Fundamentet kan være opptil 10 cm lengre enn gravminnets bredde. Gravminne som er mer enn 60 cm høyt skal ha en fundamentdybde som utgjør minst 20 % av gravminnets høyde over bakken. Fundament skal ikke være synlig over bakken.  
Ved anlegg, utvidelse og vesentlig endring av gravplass kan det fastsettes særskilte bestemmelser for sikring av gravminner i vedtektene for gravplassen. Når særlige grunner tilsier det, kan kirkelig fellesråd i enkeltsaker skjerpe eller lempe kravene etter denne paragrafen.

§ 25.*Godkjenning*

Kirkelig fellesråd skal godkjenne gravminne og fundament før det settes opp på gravplassen. Gravminnet skal plasseres på anvist plass ved merkepinne plassert i fundamentets bakre midtpunkt.

§ 26.*Ansvar*

Eieren er ansvarlig for at gravminne ikke er i forfall, til sjenanse eller til fare for dem som ferdes på gravplassen. Når fellesrådet finner det nødvendig, skal eieren varsles med pålegg om å bringe gravminnet i overensstemmelse med de krav som er stilt i forskrift og vedtekter. Dersom eieren unnlater å etterkomme slikt pålegg eller det er uvisst hvor eieren befinner seg, kan fellesrådet sette i verk tiltak som er nødvendig for å bringe gravminnet i orden, herunder fjerne gravminnet.